יכריזו על מדינה או לא, את נבחרת הסטודנטיות בכדורסל של פלסטין עניין היום (ג') דבר אחר: מפגש סופר-פיקנטי באילת מול נבחרת העתודה של ישראל, במסגרת משחקי הידידות הבינלאומיים הנערכים בפעם השישית.

בסיומו של יום, הנבחרת של עדני דגן, המתכוננת לאליפות אירופה, לא ממש התקשתה לנצח 4:70, במפגש שהיה הרבה יותר מסתם משחק כדורסל. יש לציין כי המשלחת הפלסטינית ביקשה, כצפוי, לא להיחשף לתקשורת הישראלית, למרות המשחק הידידותי והאירוע הקורא לידידות בין כל העמים.





ניצחון קל במשחק הכנה. עדני דגן (צילום: אורן אהרוני)

כידוע, אליפות אס"א ומשחקי הידידות הבינלאומיים בכדורסל לסטודנטים נערכים בישראל כבר שש שנים ברציפות. מדובר בטורניר שיוסד ב-2006 על ידי הבעלים היהודי של אטלנטה הוקס מה-NBA, אד פסקוביץ'. כיום הוא מאורגן על ידי אגודת אס"א, ומטרתו קידום השלום במזרח התיכון בעזרת הספורט.

"הטורניר הזה הוא חלק מההכנות שלנו לאליפות אירופה שתתקיים בחודש יולי במקדוניה", סיפר כבר אתמול מאמן העתודה, עדני דגן. "המטרה בו היא בעיקר לגבש את הנבחרת ולקבוע את הסגל".

באירוע נוטלות חלק גם קבוצות מסין, גרמניה, רוסיה, וירדן. אגב, בנוסף למשחק בין ישראל ופלסטין, התקיים מפגש בין נבחרת המרכז הבינתחומי הרצליה לירדן שהסתיים בניצחון כחול-לבן 14:54.